Ди щIыпIэхэм къыщалъыхъуэ

 ХьэкIэкхъуэкIэхэр хъумэнымкIэ дунейпсо фондымрэ (WWF) ЩIэныгъэхэмкIэ урысей академием Бгылъэ щIыпIэхэм я къабзагъэм кIэлъыплъ и институтымрэ Къэбэрдей-Балъкъэрым щрагъэкIуэкIащ закъуэтIакъуэу фIэкI ямылъагъуж къуалэбзу лIэужьыгъуэхэр къэлъыхъуэным и экспедицэ.
Бзу абгъуэхэр къэлъыхъуэныр, къыщагъуэт щIыпIэхэр картэм итхэныр «Мэзыр дывгъэхъумэ – ар къуалэбзухэм я унэщ» Iуэхум хэту йокIуэкI. ШыщхьэуIум къуалэбзухэм я лъыхъуакIуэхэм щIащыкIащ Бахъсэн, Балъкъ псыхъуэхэр.
2000 гъэхэм а щIыпIэхэм щIагъуэу узыщримыхьэлIэж къуалэбзухэм я абгъуэхэр къыщагъуэтауэ зэрыщытам къыхэкIыу, иджыри къытрагъэзащ. Проектым и къызэгъэпэщакIуэхэм ящыщ Мнацекалов Роман зэрыжиIамкIэ, мызыгъуэгукIэ ди республикэм къыщагъуэтащ къуршыбгъэм и абгъуитI. Зы абгъуэм бзу шыр ист, етIуанэм илъэтыкIауэ ирихьэлIащ.
ГЪУЭТ Синэ.
